Άντλιγκενσβιλ

Το Άντλιγκενσβιλ (γερμ. Adligenswil) είναι κωμόπολη και δήμος της κεντρικής Ελβετίας, στο Καντόνι της Λουκέρνης. Βρίσκεται στα ανατολικά της πόλεως της Λουκέρνης, κοντά στο σύνορο με το Καντόνι του Σβυτς, και ο πληθυσμός της το 2020 ήταν 5.471 κάτοικοι. 

Γεωγραφία
Το έδαφος του δήμου είναι απλωμένο στη βόρεια πλευρά της κοιλάδας του ποταμού Βύρτσενμπαχ, τρία χιλιόμετρα πριν την εκβολή του ποταμού στη Λίμνη της Λουκέρνης. Ωστόσο η δυτική πλευρά του δήμου απορρέει στην κοιλάδα του Ροδανού. Ο οικισμός είναι κτισμένος σε υψόμετρο 532 μέτρα πάνω από την επιφάνεια της θάλασσας, σε γεωγραφικές συντεταγμένες κέντρου πλάτος 47°04΄14΄΄ Βόρειο και μήκος 8°21΄54΄΄ Ανατολικό. Ο δήμος έχει έκταση 6,99 τετρ. χιλιόμετρα. Το 54,5% αυτής της εκτάσεως καλύπτεται από καλλιεργούμενη γη και βοσκοτόπους, το 24,3% από δάση, το 19,5% καλύπτεται από κτίσματα ή δρόμους και το υπόλοιπο από μη παραγωγική γη και εσωτερικά ύδατα (ποτάμια και λίμνες).Ελβετικό Ομοσπονδιακό Στατιστικό Γραφείο: Regional portraits - Communes

Ιστορία
Η κοινότηtα αναφέρεται για πρώτη φορά το 1210 με την ονομασία Αντάλγκεσβίλε (Adalgeswile).Το λήμμα «Adligenswil» στο Ιστορικό λεξικό της Ελβετίας, στα γερμανικά Τότε ήταν χωριό υπό τον έλεγχο της Λουκέρνης και του αλσατικού Αββαείου του Μυρμπάχ, μέχρι το 1291, οπότε η Λουκέρνη έπεσε στα χέρια των Αψβούργων. Από τη Μάχη του Μόργκαρτεν (1315) μέχρι τη Μάχη του Ζέμπαχ (1386), η επιρροή των Αψβούργων στην περιοχή μειώθηκε σταδιακά. Το 1406 η Λουκέρνη απέκτησε τον έλεγχο των Vogtei των Αψβούργων, στους οποίους ανήκε και το Άντλιγκενσβιλ.

Ο πληθυσμός του οικισμού ανά τους αιώνες παρέμεινε στα όρια ενός χωριού, με 252 κατοίκους το έτος 1695, 608 το 1850, 575 το 1900 και 712 το 1950. Μέχρι και μετά τα μέσα του 20ού αιώνα διατηρούσε έναν αποκλειστικώς Ρωμαιοκαθολικό πληθυσμό. Από το 1970 περίπου ξεκίνησε η οικιστική επέκταση, με κίνητρο τη ζήτηση κατοικίας από άλλα μέρη της Ελβετίας και της Ευρώπης, με την αύξηση του ενδιαφέροντος για τον τουρισμό.

 Στο Άντλιγκενσβιλ γεννήθηκαν ο γνωστός ποδοσφαιριστής Στέφαν Λίχτσταϊνερ και η τραγουδίστρια της όπερας Ρέγκουλα Μύλεμαν.

Παραπομπές

Πηγές
 Το λήμμα «Άντλιγκενσβιλλ» στη Νέα Ελληνική Εγκυκλοπαίδεια «Χάρη Πάτση», τόμος 6

 Εξωτερικοί σύνδεσμοι 

 Επίσημος ιστότοπος του Adligenswil (στη γερμανική)
 Φωτογραφίες από την πόλη στο Flickr

Κατηγορία:Πόλεις της Ελβετίας